Viljami Marjala

Viljami Marjala (s. 29. tammikuuta 2003 Oulu) on suomalainen jääkiekkoilija. Hänellä on tulokassopimus NHL-seura Edmonton Oilersin kanssa. Hän on pelipaikaltaan keskushyökkääjä, mutta on pelannut myös laidassa.
Ura.
Seuraura.
Marjala aloitti Kärppien luistelukoulussa omien sanojensa mukaan 3–4-vuotiaana. Hän voitti kauden 2017–2018 päätteeksi C-nuorten SM-hopeaa. Kauden 2018–2019 Marjala pelasi suurimmaksi osaksi Kärppien B-nuorissa, mutta hän pelasi osan kaudestaan myös C-nuorissa, jossa Marjala voitti Suomen-mestaruuden.
Marjala siirtyi kaudeksi 2020–2021 QMJHL-joukkue Quebec Rempartsiin, joka oli varannut hänet 14. pelaajana . Marjala oli koronaviruspandemian lyhentämällä kaudella Rempartsin paras syöttäjä 22 syöttöpisteellä ja kolmanneksi paras pistemies 27 tehopisteellä. Buffalo Sabres varasi Marjalan viidennellä kierroksella 159. pelaajana .
Kaudeksi 2022–2023 Marjala siirtyi kaksivuotisella SM-liigasopimuksella Turun Palloseuraan. Hän teki miesten pääsarjadebyyttinsä Mestarien liigan toisella kierroksella 4. syyskuuta 2022 sveitsiläistä EV Zugia vastaan. Marjala merkittiin TPS:n kolmossentteriksi laidoilleen Tyler Steenbergen ja Kalle Väisänen. Hän sai ottelussa jääaikaa 8.56 minuuttia. SM-liigadebyyttinsä Marjala teki runkosarjan neljännellä kierroksella 21. syyskuuta 2022 vieraissa JYPiä vastaan. Hänet merkittiin TPS:n kakkossentteriksi laidoilleen Pavol Skalický ja Anthony Rech. Marjala sai ottelussa jääaikaa 13.57 minuuttia. Hän sai myös syöttöpisteen Rechin tekemään avausmaaliin ja Marjalalle merkittiin teholukema +2. Liigauransa avausmaalin hän teki kolmannessa ottelussaan 16. joulukuuta 2022 vieraissa KooKoota vastaan. Marjala teki kauden aikana SM-liigassa yhdeksän tehopistettä 15 runkosarjaottelussa ja yhden maalin kolmessa pudotuspeliottelussa. CHL:ssä hän pelasi kolme ottelua ilman tehopisteitä. 
Suurimman osan kaudesta 2022–2023 Marjala pelasi TPS:n alle 20-vuotiaiden joukkueessa. Hänet valittiin U20 SM-sarjan joulukuun kuukauden pelaajaksi. Marjala oli TPS:n tehokkain pelaaja 51 tehopisteellä. Hän oli myös joukkueen paras syöttäjä 33 syötöllään ja jakoi sisäisen maalipörssin voiton Väinö Sirkiän kanssa 18 maalilla. Marjala sijoittui koko sarjan pistepörssissä neljänneksi. Hän voitti myös TPS:n sisäisen tehotilaston lukemalla +29. Marjala oli joukkueen paras pistemies ja maalintekijä myös pudotuspeleissä kolmella maalilla ja seitsemällä tehopisteellä. Pronssiottelussa Ässiä vastaan hän teki yhden maalin ja kolme tehopistettä, kun TPS voitti SM-pronssia lukemin 7–3. Marjala valittiin U20 SM-sarjan ensimmäiseen tähdistökentälliseen.
Varsinaisella tulokaskaudellaan 2023–2024 Marjala pelasi SM-liigan runkosarjassa täydet 60 ottelua ja voitti TPS:n sisäisen sekä liigan tulokkaiden maali- (17), syöttö- (23) ja pistepörssit (40). Pudotuspeleissä hän oli TPS:n paras syöttäjä kuudella syöttöpisteellään ja jakoi sisäisen pistepörssin voiton Lukas Wernblomin kanssa yhdeksällä tehopisteellä. Hänet palkittiin kauden päätteeksi Jarmo Wasaman muistopalkinnolla. Tammikuussa 2024 Marjala teki yksivuotisen jatkosopimuksen TPS:n kanssa. Kaudella 2024–2025 hän nosti tasoaan ja teki SM-liigan runkosarjassa 54 ottelussa kahdeksan maalia ja yhteensä 52 tehopistettä. Hän oli joukkueensa paras syöttäjä 44 syöttöpisteellä ja jakoi sisäisen pistepörssin voiton Max Lindrothin kanssa. Kauden jälkeen maaliskuussa 2025 TPS tiedotti, että Marjala ei jatka joukkueessa.
Toukokuussa 2025 Marjalan kasvattajaseura Kärpät tiedotti tehneensä 1+1-vuotisen sopimuksen Marjalan kanssa, mutta vain kuukautta myöhemmin hän teki kaksivuotisen tulokassopimuksen NHL-seura Edmonton Oilersin kanssa.
Maajoukkueura.
Marjala pelasi World U-17 Hockey Challengessa vuonna 2019. Yhteensä hän on pelannut seitsemän nuorten ja 27 poikien maaottelua.
Suomen A-maajoukkueessa Marjala on pelannut 12 ottelua tehden yhden maalin ja yhteensä neljä tehopistettä. Hän teki A-maajoukkuedebyyttinsä 10. huhtikuuta 2024 Riiassa pelatussa harjoitusottelussa Latviaa vastaan. Marjala merkittiin heti Suomen ykkössentteriksi laidoilleen Janne Kuokkanen ja Lauri Pajuniemi. Hän sai ottelussa myös syöttöpisteen Sebastian Revon tekemään 3–2-voittomaaliin, joka syntyi jatkoajalla ajassa 63.44. Ensimmäisen A-maajoukkuemaalinsa Marjala teki 10. huhtikuuta 2025 Riiassa Latviaa vastaan. Hänen osumansa jäi Suomen 4–1-voittoon päättyneen ottelun voittomaaliksi. Marjala sai ottelussa myös kakkossyöttöpisteen Oiva Keskisen tekemään maaliin.
Pelityyli.
Marjala on kuvaillut olevansa monipuolinen hyökkääjä, joka pystyy pelaamaan eri rooleissa ja eri pelipaikoilla. Marjalan mukaan hänen vahvuutensa löytyvät kiekon kanssa pelaamisessa ja pelin näkemisessä. Marjalan mukaan syöttely on aina ollut hänen vahvuutensa. Marjala on omien sanojensa mukaan pystynyt hyvin pelaamaan myös kamppailu- ja puolustuspeliä. Hän on maininnut kehityskohteikseen kamppailupelaamisen ja luistelun räjähtävyyden miesten peleihin siirtyessä.
Muuta.
Marjala valmistui merkonomiksi Oulun seudun ammattiopistosta maaliskuussa 2022.
Marjala harrasti lapsena myös jalkapalloa.